[Resep] Sappige hoenderfilette | Maroela Media
Sappige hoenderfilette en mielie-en-lensiekoekies (Foto: Verskaf)
Nou ja, die skoolvakansie het tot ŉ einde gekom en vir baie van ons is dit nou weer tyd om gereeld kosblikke te pak. Hierdie mielie-en-lensiekoekies is een van my kinders se groot gunstelinge en so maklik om te maak dat ek sommer ŉ dubbele mengsel bak vir aandete en die week se kosblikke.
Die ander resep bly vir my die beste manier om hoenderborsfilette gaar te maak sodat dit sappig bly. So dikwels maak mense die opmerking dat hulle nie van hoenderborsfilette hou nie, omdat dit te droog is. As dit teen die regte temperatuur gaargemaak word en nie vir te lank nie, sal dit nie sommer oorgaar en droog word nie.
Beproef gerus hierdie twee maklike maar baie lekker resepte dié week en maak dit sommer gou deel van jou gunstelingresepte-leêr.
15 ml (1 e) Westfalia-avokado-olie van jou keuse
Verhit die olie oor matige hitte in ’n braaipan (AMC 24 cm Chef’s Pan is ideaal). Braai die filette vir ’n paar minute aan die een kant tot goudbruin – begin verkieslik met die kant wat na bo op die bord gaan wys. Geur na smaak.
Draai die filette om en braai ook aan die ander kant tot goudbruin, maar nog nie gaar nie.
Moenie in die versoeking kom om die filet te braai tot dit heeltemal gaar is nie, want dis juis wanneer die vleis maklik uitdroog. Geur die kant ook na smaak.
Draai die filette weer om, sodat die kant wat na bo gaan wys na die bodem van die pan wys.
Stel die hitte laag, giet die suurlemoensap of wyn in die pan en sit dadelik die deksel op. Die vloeistof sal redelik stoom, maar hou die deksel op. Lig dit slegs vir ’n oomblik, indien nodig.
Laat die filette vir 5-7 minute prut, tensy dit baie dik filette is. Toets dit ná 5 minute deur op die dikste deel te druk. Die vleis moenie heeltemal styf wees nie, dan is dit reeds te gaar. Dit moet nog effens sag wees in die middel en lekker sappig as jy dit sny, maar nie pienk nie.
Sit warm voor met bykosse van jou keuse of gebruik die hoender in kosblikke. Laat die filette heeltemal afkoel, sny in kleiner stukkies of skyfies en pak met vars bestanddele, soos groente en avokado.
1 ekstragroot Nulaid-eier, geklits
30 ml (2 e) Westfalia-avokado-olie
Meng al die bestanddele, behalwe die olie, saam in ’n groot mengbak.
Verhit ’n dun lagie van die olie in ’n groot braaipan (’n AMC 24 of 28 cm Chef’s Pan werk goed). Skep lepelsvol van die beslag in die braaipan en braai aan weerskante tot goudbruin en gaar. Herhaal met die orige beslag en olie.
Dreineer op kombuispapier en sit voor as ’n bygereg met hoender, vis of vleis. Die mielie-en-lensiekoekies is ook baie lekker in ’n kosblik.
Onthou om elke Maandagoggend na #Kosblik op Die Groot Ontbyt te kyk vir nog sulke idees. Volg my op Facebook: www.facebook.com/HeleenMeyerFood vir elke week se wenke en resepte. Onthou dat my resepteboek, Maak vyf, ook nog tot einde vandeesweek teen ŉ spesiale prys op Maroela Media se e-winkel beskikbaar is.